དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གཅོང་ཆེན་དམུ་ཆུའི་རྒྱུ་རྐྱེན་དབྱེ་བ་དང་།།གྱུར་ཚུལ་གནས་དང་རྟགས་དང་བཅོས་ཐབས་དང་།།ཕྱི་རྗེས་བཅད་དང་སྤྱི་དོན་བརྒྱད་ཀྱིས་བསྟན།།རྒྱུ་ནི་རླུང་མཁྲིས་བད་ཀན་ཆུ་སེར་ཁྲག།དེ་རྐྱེན་མ་ཞུ་བཤལ་རྗེས་ཟས་སྤྱོད་ལོག།ཚ་བའི་རྗེས་ལ་གཏར་དང་བསིལ་སྦྱོར་ཐལ།།ངལ་དུབ་རྗེས་ལ་ཆུ་མང་བཏུངས་པ་དང་།།རླན་སྟེང་ཉལ་བ་ལ་སོགས་མེ་དྲོད་ཉམས།།སྔོན་ལས་གདོན་རྐྱེན་དབང་གིས་དམུ་ཆུར་འགྱུར།།དབྱེ་བ་ནད་གདོན་དུག་ལས་གྱུར་པ་གསུམ།།ནད་ཆུ་བྱེར་ཟགས་འཁྱིམས་ཆུ་རྒྱུ་རྡོལ་བཞི།།བྱེར་ཆུ་ཁྲག་བྱེར་མཁྲིས་བྱེར་ཆུ་བྱེར་གསུམ།།ཟགས་ཆུ་དོན་ཟགས་སྣོད་ཟགས་སྐྲན་ཟགས་གསུམ།དོན་ཟགས་མཆིན་མཆེར་གློ་བ་ཟགས་པ་གསུམ།།སྣོད་ཟགས་ཕོ་བ་ལོང་ག་ཟགས་པ་གཉིས།།སྐྲན་ཟགས་ཁྲག་སྐྲན་རྩ་སྐྲན་ཆུ་སྐྲན་ཟགས།།དབྱེ་བ་ཆུ་རིགས་བཅོ་ལྔར་འགྱུར་བ་ཡིན།།གྱུར་ཚུལ་མ་ཞུ་ཕོ་བའི་བད་ཀན་འཕེལ།།དེ་ཡིས་དྲི་ཆུ་ཐུར་སེལ་རྒྱུ་ལམ་བཀག།རླུང་ལོག་དྲི་ཆུ་དངས་མའི་རྒྱུ་ལམ་ཤོར།།ལྤགས་འོག་སྣོད་ཀྱི་ཕྱི་རོལ་ཆུ་ཡིས་ཁེངས།།དེ་ནི་རྩ་ཁ་ལོག་པའི་འཁྱིམས་ཆུ་ཡིན།།བྱེར་ཆུ་དངས་མ་མ་ཞུ་མཆིན་ལམ་བརྒྱུད།།ཟུངས་སུ་མ་སོང་ངན་ཁྲག་ཆུ་སེར་རྒྱས།།ཤ་ལྤགས་རྩ་མིག་བྱེར་བ་ཁྲག་བྱེར་ཡིན།།མཆིན་རྒྱས་ངན་ཁྲག་མཁྲིས་པར་ཟགས་པ་ཡིས།།མཁྲིས་འཕེལ་ཁ་ལུད་ཤ་ལྤགས་ཆུ་སེར་རྒྱས།།དེ་ཉིད་དངས་མ་མཁྲིས་བྱེར་ཆུ་ཞེས་བྱ།།རླན་གྲངས་སྦྱངས་གཏར་བསིལ་སྦྱོར་ཐལ་བ་ཡིས།།ཕོ་བའི་མེ་ཤི་ཆུ་གྲང་སིངས་གླེག་དང་།།ཞོ་དར་ཇ་སོགས་འཐུངས་པ་མ་ཞུ་བར།།དངས་མའི་ལམ་ཤོར་ཟུངས་སུ་འགྲོར་མ་འདོད།།རྩ་ལ་བྱེར་བས་ཆུ་སེར་གྲང་བ་སྐྱེད།།དངས་མ་ཆུ་བྱེར་ཞེས་བྱ་གྲང་ཆུར་འགྱུར།།གོང་ལྟར་ཕོ་བའི་མེ་དྲོད་ཤོར་བ་ཡིན།།མ་ཞུ་བད་ཀན་དངས་མའི་རྩ་མིག་བཀག།དངས་མ་མ་ཞུ་ཕོ་བར་ཡུན་རིང་གནས།།ཕོ་བའི་དྲོད་ཤོར་རྫ་གསར་ཆུས་བཀང་འདྲ།།རྔུལ་ཞིང་ཟགས་པ་ཕོ་བའི་ཟགས་ཆུ་ཡིན།།གོང་གི་དངས་མ་མ་ཞུ་ལོང་དུ་ལྷུང་།།ལོང་ཁེངས་ཟགས་པ་ལོང་གི་ཟགས་ཆུ་ཡིན།།དངས་མ་མ་ཞུ་འགྲམས་ཁྲག་མཆིན་ཐོག་ལྷུང་།།མཆིན་པ་ཁྲག་གིས་ཁེངས་ཤིང་རྒྱས་པ་ཡིས།།མཆིན་པའི་དྲོད་ཤོར་རུལ་བ་མཆིན་ཟགས་ཡིན།།དེ་འདྲ་མཆེར་ལས་བྱུང་བ་མཆེར་པའི་ཆུ།།དངས་མ་མ་ཞུ་ངན་ཁྲག་གློ་སྦུབས་འགྲིམས།།གློ་སྦུབས་ཆུ་སེར་ཁེངས་ནས་འདུས་པ་དེ།།མཆིན་དྲིའི་སྟེང་དུ་ལྷུང་ནས་སྣོད་སྟེང་ཟགས།།དེ་ཉིད་གློ་བ་ཟགས་པའི་ཆུ་རུ་བཤད།།དངས་མ་མ་ཞུ་ངན་ཁྲག་རྒྱས་པ་དེ།།མཆིན་མཆེར་མཆིན་དྲི་རྒྱུ་མ་ལ་སོགས་པའི།།རྩར་ཞུགས་རྩ་མིག་ཁྲག་རླངས་རྩ་སྐྲན་འདྲིལ།།རྙིངས་ནས་ཁྲག་ཞུ་རྡོལ་ཏེ་རྩ་ཁ་བྱེ།།དེ་ཉིད་རྩ་སྐྲན་ཟགས་པའི་ཆུ་ཞེས་བྱ།།དངས་མ་མ་ཞུ་འགྲམས་ཁྲག་མཚོན་ཁྲག་གིས།།མཆིན་མཆེར་རྒྱས་ཏེ་ཁྲག་ཟིལ་སྐྲན་དུ་ཆགས།།རྙིངས་ནས་སྐྲན་ཞུ་ཁྲག་སྐྲན་ཟགས་ཆུ་ཡིན།།དངས་མ་མ་ཞུའི་ངན་ཁྲག་ཆུ་སེར་རྒྱས།།རྩར་འགྲིམས་རྩ་མིག་ཆུ་སེར་སྐྱ་རྦབ་བྱེད།།དེ་ཉིད་རྡོལ་བ་ཆུ་སྐྲན་ཟགས་ཆུ་ཡིན།།རྒྱུ་མ་འགྲམས་སམ་རྒྱུ་གཟེར་རུས་པ་ཟུག།རྒྱུ་མའི་རྩི་ཉམས་རྙིངས་ནས་རུལ་ཞིང་རྡོལ།།དྲི་ཆུ་ཕྱིར་འཛག་རྒྱུ་རྡོལ་ཆུ་ཞེས་བྱ།།གཞན་ཡང་སྤྱོད་ལམ་སྐྱོན་གྱིས་གདོན་དང་འགྲས།།སྦྱར་དུག་རྐྱེན་གྱིས་ཆུ་རུ་འགྱུར་བ་ཡོད།།འོན་ཀྱང་ནད་ཀུན་བཅོས་ཉེས་སྐྱ་རྦབ་དང་།།འོར་དུ་འགྱུར་ལ་འོར་རྙིང་དམུ་ཆུར་འགྱུར།།མདོར་བསྡུས་རླུང་དང་མཁྲིས་པ་བད་ཀན་ཆུ།།དེ་ཡང་ཚ་ཆུ་གྲང་ཆུ་གཉིས་སུ་འདུས།།ཆུ་ཡི་གནས་ས་ཕྱི་ནང་བར་དང་གསུམ།།ཕྱི་ཆུ་ཤ་མདངས་བར་ན་གནས་པ་སྟེ།།ནང་ཆུ་རྒྱུ་ལོང་སྣོད་ཀྱི་སྟེང་ན་འཕྱོ།།བར་ཆུ་པགས་འོག་ཤ་སྟེང་ཁྱབ་པར་གནས།།དེ་རྟགས་སྤྱི་དང་བྱེ་བྲག་རྣམ་པ་གཉིས།།སྤྱི་རྟགས་དང་པོ་འཇུག་དང་བར་དུ་སྨིན།།ཐ་མ་རྒྱས་དུས་འཚོ་འཆི་བརྟག་པ་འོ།།དང་པོ་འཇུག་དུས་ཤེད་ཆུང་ཕོ་བ་ལྟེམ།།དབུགས་རྒོད་སྙིང་འདེགས་ཟས་ཀྱི་འཇུ་སྟོབས་ཆུང་།།ལྕེ་མཆུ་རྙིལ་དཀར་འགྲོ་འདུག་གསུས་པ་ལྡིག།བོལ་གོང་ངར་གདོང་ཆུ་སོ་བཅུ་དྲུག་མདོ།།ཕོ་བ་བྲང་ཞོལ་ཁ་གདོང་མིག་ལྕིབས་དང་།།ཆུ་ཡི་མཁར་བརྒྱད་གཡོ་ཞིང་སྐྲངས་པ་ཡིན།།བར་དུ་ཆུ་རུ་སྨིན་ནས་གསུས་པ་ཁེངས།།བེམ་ཏོལ་རྒྱབ་ན་ཐོལ་ཐོལ་ཕྲིག་ཕྲིག་འོང་།།ཐ་མ་རྒྱས་དུས་ཚ་ཆུ་གྲང་ཆུ་གཉིས།།ཚ་ཆུ་རྩ་གྲིམས་ཆུ་མདོག་དམར་རམ་སེར།།གློ་སོར་མིག་སེར་ལྷེན་སྣ་སློག་པ་ཆགས།།གསུས་པ་ཆེ་ལ་རྩ་ཡི་དྲ་བས་ཁྱབ།།ཡན་ལག་ཕྲ་ལ་སྐམ་པས་ཡི་དགས་འདྲ།།གྲང་ཆུ་རྩ་དལ་ཆུ་སྔོ་སྐོམ་དད་ཆུང་།།ཕོ་བ་སྦོ་འཁྲོག་བྱེད་ཅིང་སྐབས་སུ་འཁྲུ།།མགོ་ལུས་ཡན་ལག་སྐྲངས་ཆེ་མནན་རྗེས་འོང་།།སྦོམ་ལ་རགས་པས་མགོན་པོ་ལྟ་བུར་བཤད།།གྲང་ཆུ་ཡུན་ལོན་ཆུ་རྒྱས་གློ་སྙིང་དང་།།མཆིན་པ་ཆུས་ནུབ་ཚོས་ཏེ་མྱུར་དུ་འཆི།།ཚ་ཆུ་རྒྱས་ཐེབས་མི་སྐྱེ་ཚེ་རིང་སྟེ།།ཕུག་ན་སྲོག་ཡིན་མྱུར་དུ་འཆི་བར་འགྱུར།།འཆི་རྟགས་དང་ག་མི་བདེ་སྐྱུག་པ་དང་།།གློ་མང་མིག་སེར་དབུགས་ཐུང་སྐོམ་དད་ཆེ།།དྲི་ཆུ་དམར་སེར་སྐ་ལ་ཉུང་བ་དང་།།ཟུངས་ཟད་ལུས་སྟོབས་ཤོར་ན་སྤང་བར་བྱ།།དབུགས་དལ་དང་ག་བདེ་ལ་སྐོམ་དད་ཆུང་།།ཟུག་མེད་ལུས་ཡང་མིག་དཀར་དྲི་ཆུ་སྔོ།།རྩ་རྒྱུད་སྙོམས་ལ་ཤེད་ཆེ་འཚོ་བར་འགྱུར།།བྱེ་བྲག་བརྟག་པ་དངས་མ་ཁྲག་བྱེར་ཆུ།།རྩ་གྲིམས་ཆུ་དམར་ལུས་ལྕི་དང་ག་འགག།རོ་སྟོད་རྩིབ་ལོགས་རྣམས་སུ་གཟེར་ཕྲན་ལྡང་།།གཏར་ན་ཁྲག་ངན་སླ་ལ་ཆུ་ལྟར་སེར།།དངས་མ་མཁྲིས་བྱེར་རྔམ་འདེགས་གློ་སྙིང་སྤྲུག།དང་ག་མི་བདེ་འགྲངས་ན་ཕོ་བ་རྫིང་།།མིག་ཆུ་སེར་ལ་འཁྲུས་ན་མཁྲིས་པ་འབྱུང་།།དངས་མ་ཆུ་བྱེར་ལྡེར་ཚོ་ལྟ་བུར་སྐྲངས།།རྩ་བྱིང་ཆུ་སྔོ་སྙིང་སྤྲུག་ཕོ་བ་རྫིང་།།དེ་གསུམ་དང་པོ་ཕྱི་ཆུ་འོར་ཡིན་ཏེ།།རྙིངས་པར་གྱུར་ན་ནང་དུ་ཆུ་རུ་སྨིན།།མཆིན་པ་དང་པོ་ཟགས་པ་གཡས་ནས་འཕེལ།།རྩ་གྲིམས་ཆུ་དམར་ཕུག་ན་རྒྱ་བཤལ་འབྱུང་།།གསུས་པ་ཆེ་ལ་རྩ་བཀྲ་ཡན་ལག་སྐམ།།མཆེར་པ་ཟགས་པ་གཡོན་ནས་འཕེལ་བ་ལ།།ཆུ་ཡི་ནང་ན་མཆེར་པ་རྡོ་ལྟར་སྲ།།ཕོ་བ་སྦོ་འཁྲོག་འཇུ་སྟོབས་ཆུང་བ་ཡིན།།གློ་བ་ཟགས་པ་གློ་མང་གློ་སྙིང་སྤྲུག།ཟོས་རྗེས་ཕོ་བ་མི་བདེ་བཀྲག་མདངས་འཆོར།།ཕོ་ལོང་ཟགས་པ་སྦོ་འཁྲོག་ཕོ་བ་རྫིང་།།དང་ག་མི་བདེ་ཤིན་ཏུ་འཇུ་སྟོབས་ཆུང་།།འགྲངས་དང་གྲངས་རྗེས་གླང་ཐབས་ལྟ་བུར་ན།།ཁྱད་པར་ཕོ་བ་ལོང་ཡུལ་ཆེ་བ་ཡིན།།སྐྲན་ཟགས་གསོག་པ་བུལ་ཞིང་ཡོད་ངོས་མང་།།རྩ་ཁ་བྱེ་ནས་གསོག་རྐྱེན་ཟུག་གཟེར་ཆེ།།འཁྱིམས་ཆུ་འོག་རླུང་ལྡོག་ལ་ཆུ་བབས་ཆུང་།།སྦོ་འཁྲོག་བྱེད་ལ་མྱུར་དུ་སྐྱེ་བ་ཡིན།།རྒྱུ་རྡོལ་རྒྱུ་སྨད་མི་བདེ་སྨད་ནས་སྐྱེ།།འདྲེ་ཆུ་ཤ་སྣ་འགུལ་ཞིང་སྙིང་མི་དགའ།།གདོང་ལ་ཆུ་བུར་འོང་ཞིང་སྣ་ཁྲག་འཛག།འཕར་རྩ་མི་གྲུང་ལྡང་དུབ་འདྲེ་ཁ་རྒོད།།ཡང་ན་ཤེས་པ་བྱིང་ལ་ཚིག་པ་ཟ།།མེ་ལོང་སྟེང་དུ་བྱིང་བྱིང་ཐུ་ལུ་འདྲ།།དུག་ལས་གྱུར་པ་དུག་གི་ནད་རྟགས་འབྱུང་།།མདོར་བསྡུས་རླུང་མཁྲིས་བད་ཀན་འདུས་པས་སྒྱུར།།རླུང་གྱུར་འཁྲོག་འུར་ཟུག་ཆེ་འཕེལ་འབྲི་བྱེད།།ཆུ་སྔོ་དྲི་མ་སྲི་ལ་དབུགས་ངན་སྡོམ།།མཁྲིས་པ་མིག་སེར་ཤ་སྔོ་ཆུ་བབས་ཆུང་།།རྩ་གྲིམས་ཆུ་མདོག་མར་ཁུ་བཙོད་ཁུ་འདྲ།།བད་ཀན་དབུགས་འདེག་སྐྲངས་ཆེ་འཇུ་སྟོབས་ཆུང་།།ལུས་ལྕི་གཉིད་ཆེ་རྩ་བྱིང་ཆུ་མདོག་སྔོ།།དེ་ལ་འདྲེ་ཆུ་འཁྱིམས་ཆུ་ཕོ་ལོང་ཟགས།།བྱེར་ཆུ་གསོར་རུང་ཕྱི་མ་ཁས་མི་བླང་།།མཁྲིས་པ་ལས་གྱུར་ཚ་ཆུ་མི་འཚོ་སྤང་།།བད་རླུང་ལས་གྱུར་གྲང་ཆུ་གསོ་བར་ནུས།།གསོ་ཐབས་དང་པོ་མངོན་ཚུལ་ཞུགས་དུས་སུ།།སེ་འབྲུ་བརྒྱད་དང་རྒོད་མ་ཁ་ཡི་ཕྱེ།།ལུག་ཤ་གསར་འཇམ་ཞུན་མར་དྲོད་བསྐྱེད་ལ།།འཇམ་བཤལ་ཆུ་སེར་སྦྱངས་པས་ཞི་བར་ནུས།།བར་དུ་ཆུ་རུ་རྒྱས་ཏེ་སྨིན་པའི་དུས།།དེ་ལ་བཅོས་ཐབས་སྤྱི་དང་བྱེ་བྲག་གཉིས།།སྤྱི་རུ་དམུ་ཆུ་བཅོས་ཐབས་རྣམ་ལྔར་བཤད།།དང་པོ་ཆུ་བོ་འོལ་ཁ་བསྒྱུར་བ་དང་།།གཉིས་པ་རྒྱ་མཚོ་གནས་སུ་བསྐམ་པ་དང་།།གསུམ་པ་རྫིང་གི་འོར་ཁུང་བརྟོལ་བ་དང་།།བཞི་པ་མཚོ་མོ་ཡུར་དུ་དྲང་བ་དང་།།ལྔ་པ་རྩ་ལ་འགག་མིག་གཞུག་པ་འོ།།ཆུ་བོའི་འོལ་ཁ་མ་བསྒྱུར་ན།།རྫིང་གི་སྐྱེ་ཆུ་གསོག་པ་འདྲ།།རྒྱ་མཚོ་གནས་སུ་མ་བསྐམས་ན།།ལུ་མ་ཅན་གྱི་ཆུ་མིག་འདྲ།།རྫིང་གི་འོར་ཁུང་མ་བརྟོལ་ན།།ཆུ་ཡིས་ལྟོང་མོ་འགེངས་པ་འདྲ།།མཚོ་མོ་ཡུར་དུ་མ་དྲངས་ན།།རྫིང་གི་འོལ་ཀ་མེད་པ་འདྲ།།རྩ་ལ་འགག་མིག་མ་བཅུག་ན།།ཞིང་པས་ཐན་གར་བཞག་པ་འདྲ།།དེ་ཕྱིར་བཅོས་ཚུལ་ལྔ་ལྡན་གཅེས།།དང་པོ་ཆུ་བོའི་འོལ་ཁ་སྒྱུར་བ་ནི།།མ་ཞུ་མེ་དྲོད་ཉམས་ལས་འབྱུང་བའི་ཕྱིར།།གྲང་བའི་ཆུ་ལ་སེ་འབྲུ་བཞི་པ་སྟེ།།ཚ་བའི་ཆུ་ལ་དེ་སྟེང་གུར་གུམ་བསྣན།།བུར་དཀར་སྦྱར་བ་ཆུ་སྐོལ་འཕུལ་ལ་བཏང་།།ཕོ་བའི་མེ་དྲོད་སྐྱེད་ཅིང་མ་ཞུ་འཇུ།།བད་ཀན་བེ་སྣབས་རྩ་སྦུབས་འགགས་པ་སེལ།།དངས་མ་མ་ཞུ་ལུས་ཟུངས་རང་སོར་འཇུག།དེ་རྗེས་ཤིང་མངར་འུ་སུ་ལྕམ་པ་དང་།།སྲུབ་གའི་འབྲས་བུ་འུག་སྒྲོའི་ཐལ་བ་རྣམས།།ཞུན་མར་སྦྱར་བཏང་སྐོམ་ལ་ཤིན་ཏུ་འཛེམ།།དངས་མ་དྲི་ཆུ་རང་ལམ་འཇུག་པར་བྱེད།།དེ་ཡིས་དང་ག་བདེ་ལ་སྐོམ་དད་ཆུང་།།དྲི་ཆུའི་བུངས་ཆེ་ཕོ་བ་བདེ་བར་འགྱུར།།དེ་ནས་རྒྱ་མཚོ་གནས་སུ་སྐེམ་པ་ལ།།སྨན་དང་དཔྱད་དང་ཟས་དང་སྤྱོད་ལམ་བཞི།།སྨན་གྱིས་སྐེམ་པ་ཐོད་སྦྱོར་ཐལ་སྦྱོར་དང་།།བི་ཎྜྷ་རུས་སྦྱོར་དངུལ་ཟངས་སྦྱོར་བ་དྲུག།ཐོད་པའི་སྦྱོར་བ་མི་དང་ཕག་པ་དང་།།རྟ་དང་འཕྱི་བ་དུར་ཐོད་གཙོ་བྱས་ལ།།ཨ་རུ་བ་རུའི་རུས་པ་ཝ་ཡི་སྙིང་།།བྱང་སེམས་དཀར་དམར་བྱང་པ་ཤིང་ཀུན་དང་།།རྒྱ་ཚ་དབྱི་མོང་སྲུབ་ཀའི་འབྲས་བུ་རྣམས།།འོ་མ་མར་དང་ཞག་ལ་འདག་པ་བྱ།།ནུས་ལྡན་བསྲེགས་ཐལ་སུག་སྨེལ་པི་པི་ལིང་།།སེ་འབྲུ་སྡིག་སྲིན་ལྕམ་པ་སྲམ་གྱི་བྲུན།།ཁ་ཚར་བཏབ་ལ་འདུ་བའི་རྟ་དང་སྦྱར།།དམུ་ཆུ་རྒྱ་མཚོ་ཙམ་ཡང་སྐེམ་པར་ནུས།།ཐལ་སྦྱོར་ཐལ་སྨན་འཇམ་པོ་སུམ་གཉིས་ལ།།བཙན་དུག་ཨ་རུ་བཅུ་གཅིག་ཕོ་འགྲོན་བདུན།།ཅུ་གང་གུར་གུམ་ཚ་བ་རྣམ་པ་ལྔ།།ཚྭ་སྣ་ཚོགས་ཚད་ཡ་བཀྵ་ར་དང་།།ས་རྫི་ཀ་དང་ཤ་རུ་དུར་ཐོད་ཐལ།།པྲི་ཡངྐུ་རྣམས་དྲི་ཆུས་འདམ་བཏགས་བྱ།།རིལ་བུ་སྲན་ཙམ་ཁྱེའུ་སུས་རིམ་པས་བསྐྱེད།།ཟླ་བ་གཅིག་གིས་རྒྱ་མཚོ་སྐེམས་པར་ནུས།།བི་ཎྜྷའི་སྦྱོར་བ་བཙན་དུག་ཆ་གཅིག་ལ།།ཨ་རུ་སུམ་གཉིས་སོ་སོར་ནུས་ལྡན་བསྲེག།འགྲོན་བུ་དུར་ཐོད་བུར་དཀར་རིལ་བུ་བྱ།།གྲང་ཆུའི་སྟེང་དུ་བསྐལ་བའི་མེ་བདུན་འདྲ།།རུས་སྦྱོར་དུང་དང་འགྲོན་བུ་དུར་རུས་དང་།།ཉ་སྲམ་ཆུ་བྱའི་རུས་པས་གཙོ་བྱས་ལ།།མུ་ཟི་ཟངས་ཐལ་ཅོང་ཞི་ཨ་རུ་ར།།རུ་རྟ་ཚ་བ་གསུམ་དང་དབྱི་མོང་དང་།།ཟེ་ཚ་ཐལ་ཚ་རྒྱ་ཚ་ཁ་རུ་ཚ།།རྒྱམ་ཚ་བྱང་ཚ་ཞིབ་བཏགས་ནུས་ལྡན་བསྲེག།དམུ་ཆུ་མ་ལུས་སྐེམས་པའི་གདམས་པ་སྟེ།།ཁྱད་པར་སྐྲན་ཟགས་ཆུ་ལ་བསྔགས་པ་ཡིན།།དངུལ་ཆུ་མུ་ཟི་སྟར་བུ་ཚ་བ་གསུམ།།ཚ་སྣ་བུ་རམ་རིལ་བུ་སྐེམས་ཀྱི་མཆོག།ཁྱད་པར་ཚ་ཆུ་སྐེམས་པའི་ཕ་ལམ་ཡིན།།ཟངས་ཐལ་སྦྱོར་བ་ཟངས་ཐལ་སུམ་གཉིས་ལ།།ལྕགས་ཐལ་སུམ་ཆ་ཤ་རུས་ཐོད་འགྲོན་ཐལ།།ཨ་རུ་རྡོ་དྲེག་ཏ་ཙ་ཚ་གྲང་གི།རྟ་ཡིས་བསྒྱུར་བས་རྒྱ་མཚོ་སྐེམས་པར་བྱེད།།ཁྱད་པར་དོན་ཟགས་ཆུ་ལ་བསྔགས་པ་ཡིན།།ཡང་ན་ཟངས་ལྕགས་དངུལ་ཐལ་ཡ་བཀྵ།།མུ་ཟི་རྒྱ་ཚ་དབྱི་མོང་ཙི་ཏྲ་ཀ།ཨ་རུ་ཚ་བ་གསུམ་དང་ཀ་ར་སྦྱར།།ཚ་གྲང་ཐུན་མོང་སྐེམས་པར་བྱེད་པ་ཡིན།།ཁ་ཟས་ལུག་ཤ་ཟན་དྲོན་གཡག་རྒོད་ཤ།ཚོ་ཁུ་སྤོད་བྲན་མར་ཟན་ཆང་འཇམ་བསྟེན།།འཇུ་དཀའ་སྔོ་ངད་ཟས་ངན་བསིལ་ཟས་སྤང་།།ཚ་ཆུ་དྲོད་བཅུད་ཧ་ཅང་དྲགས་པ་དང་།།སྤྱོད་ལམ་བསེར་བུ་རླན་གྲང་དྲག་ཤུལ་སྤང་།།དྲོ་བའི་གནས་འདུག་མི་རྔུལ་བག་ཙམ་བཅག།དཔྱད་དུ་གཡི་སྤྱང་པགས་པའི་སྤུ་དུགས་བྱ།།ཁྱི་ཡི་པགས་པ་དྲོ་ཡང་དང་ག་འགྲིབ།།ལྟེ་བ་བཞི་སྒྲོམ་ལྷེན་སྣའི་རྩེ་མོ་དང་།།སྒྲོག་རུས་གཤོང་དང་དང་པོ་བཅུ་གཉིས་བསྲེག།གང་ལ་བབས་པའི་གསང་སྒོ་མེ་ཡིས་བསྡམ།།ཚ་བའི་ཆུ་ལ་རུ་ཐུང་སྣོད་ཀ་གཏར།།གསུམ་པ་རྫིང་གི་འོར་ཁུང་བསལ་བ་ནི།།ཆུ་བཤལ་ཆུ་སྦྱོངས་འཕྲུལ་འཛག་རྣམ་པ་གསུམ།།དམུ་རྫིང་བུ་ག་འགགས་ལས་འབྱུང་བའི་ཕྱིར།།འདི་ལ་གཉེན་པོ་སྦྱོང་འདྲ་གཞན་ན་མེད།།ཆུ་བཤལ་ཨ་རུ་མཆུ་སྙུང་ཟངས་དྲེག་དང་།།དནྡ་དུར་བྱིད་དང་དོངཁ་ཤྲཱི་ཁཌྷྜྷཱ།།ཐར་ནུ་ཁྲོན་བུ་རེ་ལྕག་ལྕུམ་རྩ་དང་།།སྔོན་བུ་ཆུ་མ་རྩི་དང་པི་པི་ལིང་།།རྒྱ་ཚ་བུ་རམ་རིལ་བུ་ཆང་གིས་དབུལ།།སྔོན་འགྲོ་ཕྱི་རྗེས་ལས་ལྔ་སྤྱི་དང་མཐུན།།དེ་ཡིས་རྩ་ཁ་འབྱེད་ཅིང་ཆུ་རྣམས་སྡུད།།དེ་རྗེས་སེ་འབྲུ་ཤིང་ཚ་པི་པི་ལིང་།།སུག་སྨེལ་གུར་གུམ་གླ་རྩི་བོང་ང་དཀར།།བྲག་ཞུན་སྤོས་དཀར་འུ་སུ་ལྕམ་པ་དང་།།རྒྱ་ཚ་རྒྱམ་ཚ་སྡིག་སྲིན་གསེར་བྱེ་མ།།ཨ་རུ་བྱང་པ་བུ་རམ་རིལ་བུ་བྱ།།ཆང་གིས་འཕུལ་བས་ཆུ་རྣམས་གསང་བར་འདྲེན།།ཆུ་འདྲོངས་ཆུང་ན་ཉི་དགའ་པི་པི་ལིང་།།ཤིང་ཚ་བསྡུས་པའི་ཁུ་བ་ལྕག་ཏུ་བཏང་།།ཡང་ན་ཆུ་མ་རྩི་དང་ཨ་རུ་ར།།སེ་འབྲུ་སུག་སྨེལ་ཤིང་ཚ་པྲི་ཡངྐུ།།གླ་རྩི་བྲག་ཞུན་གུར་གུམ་བོང་ང་དཀར།།མོན་ལྕམ་རྒྱམ་ཚ་རྒྱ་ཚ་སྡིག་སྲིན་དང་།།སྦུར་མགྱོགས་འུ་སུ་བྱང་པ་ཆང་གིས་དབུལ།།ཡང་ན་སྔོན་མོ་ཆབ་འདྲེན་སྙིམ་པ་དང་།།རག་ཤ་མིག་མེད་བཅུ་རྣམས་རྩི་བཞིན་བཏགས།།དྲོད་སྨན་རིལ་མོ་ཆུ་བྲེ་གང་ལ་བསྡུ།།ཕྱེད་འདུས་རྒྱུན་དུ་སྐོམ་དུ་བཏང་བར་བྱ།།ཡང་ན་བོང་རྨིག་གཡས་གཞུར་ཞོ་གསུམ་དང་།།བུ་རམ་ཞོ་གཉིས་རྒྱ་ཚ་ཞོ་གཅིག་རྣམས།།རིལ་བུ་བྱས་བཏང་དེ་དག་ཐམས་ཅད་ཀྱིས།།གསང་བའི་ལམ་དུ་རྒྱ་མཚོ་འདྲོངས་པར་ངེས།།ཀུན་གྱིས་འདྲོངས་དཀའ་གཉེན་པོའི་ཆུ་སྦྱོངས་ནི།།རྒྱ་ཚ་སྡིག་སྲིན་སུག་སྨེལ་གུར་གུམ་མཚལ།།གླ་རྩི་ཚ་ལ་སྦོས་སྤོསདཀར་པི་པི་ལིང་།།གཟེ་མ་ལྕམ་པ་འབུ་སྐྱོགས་བྱང་པ་རྣམས།།རྩི་བཞིན་བཏགས་ལ་བུར་གར་ཕྱེད་དང་སྦྱར།།སྲད་དཀར་ཐང་གིས་སྔ་དྲོ་དགོངས་མོ་དབུལ།།ཡང་ན་རྒྱ་ཚ་དུར་བྱིད་ཨ་རུ་ར།།ཟངས་དྲེག་བྱང་པ་བུ་རམ་རིལ་བུར་དྲིལ།།ནང་མ་ལྔ་བདུན་ཆུ་སྐོལ་འཕུལ་ལ་བཏང་།།རྒྱ་མཚོ་ཙམ་ཡང་འདྲོངས་པར་ཐེ་ཚོམ་མེད།།འཕྲུལ་འཛག་རྣོན་པོ་དནྡ་དུར་བྱིད་དོང་ག་གསུམ་དང་སྦྱོང་བྱེད་སྔོན་བུ་ཁྲོན་བུ་ཐར་ནུ་གསུམ།།སེར་པོ་གསུམ་དང་སྔོ་ཡི་ཚ་བ་གསུམ།།འབྲས་བུ་གསུམ་དང་ཆུ་ལམ་འཛུད་པ་རྒྱ་ཚ་སྡིག་སྲིན་གླ་རྩི་གསུམ།།སྣ་སེལ་ཚ་བ་གསུམ་དང་འདྲེན་པར་བྱེད་པ་ཚ་ལ་ལི་ཤི་མོན་ཆ་ར་གསུམ།།མི་གདུག་པ་ཡི་སྨན་བྱང་པ་ཤིང་མངར་ལྕམ་པགསུམ་སྨན་རྟ་གསུམ།།ཞིབ་བཏགས་ཆང་འཕུལ་རྩ་ལྟོ་གཉིས་ནས་སྦྱོང་།།ལུས་ཟུངས་བཟང་ན་ཞག་རེ་སྨན་གྱིས་སྦྱང་།།ཞག་རེ་ཟས་ཀྱིས་ལུས་ཟུངས་གསོ་བར་བྱ།།ཟུངས་ངན་ཟས་ལ་ཞག་གཉིས་སྨན་ལ་གཅིག།དེ་ལྟར་སྤེལ་བའི་ཆུ་སྦྱོངས་ལྕག་གིས་བསྐུལ།།ཟས་སྨན་མ་སྤེལ་ཆུ་ལམ་ཟས་ཀྱིས་འགག།དེ་ཕྱིར་ཟས་སྨན་འཐེང་འགྲོས་ཤེས་པར་གྱིས།།བཞི་པ་མཚོ་མོ་ཡུར་དུ་དྲང་བ་ནི།།རྩ་ནས་གཙག་དང་གསང་ནས་གཙག་པ་གཉིས།།དང་པོ་ཤ་རུ་མགོ་རུས་ཡ་བཀྵ།།རྩ་བྱ་སྤེན་ཐལ་བ་ཆུས་རྩ་ལམ་སྦྱང་།།ཆུ་སེར་གདོང་རྩ་རྒྱུན་དུ་གཏར་བར་བྱ།།རྐང་པའི་སྐྲངས་ཆེ་སྦང་གར་བག་ཕྱེ་སྦྱར།།པུས་མོ་མན་ཆད་བྱུགས་ལ་དེབ་བཏང་བཅིང་།།མཐེ་བོ་བོར་བའི་སོར་མོ་གསུམ་གྱི་བར།།མཚོན་གང་བཅལ་བར་ཕུག་ལ་ཆུ་སེར་དབྱུང་།།ཆུ་ཐག་ཆོད་ནས་རྨ་དེ་སྤྲ་བས་བསྲེག།ཐམས་ཅད་བརྡུགས་ན་གསང་ནས་གཙག་པར་བྱ།།གསང་ནི་རྒྱབ་ཀྱི་རྩིབ་ཐུང་གཉིས་ཀྱི་མཆན།།མདུན་གྱི་ལྷེན་གསང་ལྟེ་བ་ཡན་ཆད་དུ།།ཆུ་མཚམས་པགས་པ་སྲབ་པའི་འབྲི་དམིགས་ཡིན།།རྐེད་པར་ཆུ་ཆིངས་སྣམ་བུས་མས་ཡར་བསྡམ།།སྐྱིལ་ཀྲུང་ཁད་མཉམ་སྟན་འདུག་ལུས་པོ་བསྲང་།།རྫེམས་དང་རྫེམས་འཛིན་རྩ་སྟེང་མ་ཡིན་པར།།སྦུབས་ཐུར་སྨྱུ་གུ་ཁ་ཡིས་སོར་གཉིས་དབུག།བྲེ་ཕྱེད་ཕུལ་དོ་ཆུ་བོངས་སྦྱར་ལ་དབྱུང་།།འདོན་པ་མངས་ན་ཆུ་ཚབ་ཟུག་གཟེར་སྐྱེ།།ཕུག་ཤུལ་དུང་དང་འགྲོན་བུ་རྩིབ་བསྲེགས་གླན།།ཕྱིང་པ་བག་འདག་སྦྱར་བ་སྣམ་བུས་བཅིང་།།ཆུ་ཁ་རླུགས་ན་ཆུས་བོར་སྲོག་དང་འབྲལ།།དེས་ན་སྔ་མའི་རྨེན་པ་མ་བརྟས་པར།།ཕྱི་མ་མི་དབུག་ཕུག་ན་གཤེད་མ་བྱེད།།དེ་ནས་ནས་རེ་རིམ་པས་ཇེ་མ་དམའདབུག།གཙག་དང་སྐེམ་པ་སྦྱོངས་སུ་སྤེལ་ལ་བཅོས།།བཙགས་པའི་ཆུ་སྤྲ་ཆུ་དང་འདྲ་ན་འཚོ།།ལྗང་གུ་སེར་པོ་འཚོ་དཀའ་དམར་སྨུག་འཆི།།ལྔ་པ་རྩ་ལ་འགག་མིག་གཞུག་པ་ནི།།དོམ་མཁྲིས་གླ་རྩི་དང་བྲག་སྤོས་གུར་གུམ་བཞི།།སྦྲང་དང་སྦྱར་བས་རྩ་ཁ་སྡོམ་པར་བྱེད།།སྐེམས་ཀྱི་སྐབས་བཤད་མེ་དམིགས་བསྲེག་པ་བསྐྱར།།ཁྱད་པར་སྟེང་འོག་བར་དང་པོ་བཅོ་བརྒྱད་བཅུ་གསུམ་གྱི་ཆུ་སྒོ་བསྡམ།།དེ་ནས་དམུ་ཆུ་བྱེ་བྲག་བཅོས་པ་ནི།།བྱེར་ཆུ་རྣམ་གསུམ་སེ་འབྲུས་ཕོ་བ་བསྲུང་།།དེ་རྗེས་ཁྲག་བྱེར་ཉི་ཤུ་རྩ་ལྔ་ཡིས།།དངས་སྙིགས་ཕྱེ་ལ་འཇམ་པའི་བཤལ་གྱིས་སྦྱང་།།རྩ་ཁ་མང་དུ་ཕྱེ་ལ་ཉུང་དུ་གདོན།།ཟས་སྐོམ་བསིལ་དྲོད་སྤེལ་ལ་སྙོམས་པར་བཅོས།།མཁྲིས་བྱེར་དནྡ་དུར་བྱིད་སྤོས་དཀརབ་ཆུའི་སྦྱོངས་བཏང་ཕོ་གསང་བསྲེག།རུས་ཐལ་སིག་ནེའི་སྦྱོར་བས་བཟང་དྲུག་ཚ་བ་གསུམ་འགྲོན་ཐོད་ཐལ་བ་བྲག་ཞུན་སོ་མ་ཀ་རརང་སར་སྐེམ།།ཟས་སྐོམ་གོང་བཞིན་དངས་མ་ཆུ་བྱེར་ལ།།མེ་ཡིས་སྟོད་སྨད་བར་གྱི་ཆུ་གསང་བསྡམ།།ཟས་སྐོམ་དྲོད་བསྟེན་རུས་ཐལ་སྦྱོར་བས་བསྐམ།།དེ་རྣམས་དང་པོ་ཕྱི་ཆུའི་དུས་སུ་བསྟེན།།མ་ཐུབ་རྙིངས་ན་སྤྱི་བཅོས་རྣམ་ལྔ་གཅེས།།མཆིན་པའི་ཟགས་ཆུ་བྲག་ཞུན་གུར་གུམ་སོ་མ་ར་ཛཱ་དོམ་མཁྲིས་ཟངས་ཐལ་འགྲོན་ཐལ་བཟང་དྲུག་གི་སྦྱོར་བས་བསྡམ།།རུ་ཐུང་རྩ་གཏར་དངུལ་ཆུའི་སྦྱོར་བས་བསྐམ།།མཆེར་ཟགས་རུ་ཐུང་གཡོན་གཏར་བྱི་ཏང་ག།ཤུ་དག་རྒྱ་ཚ་འོ་མར་བསྐོལ་བ་བླུད།།ཤི་ཀྲུ་བསྐོལ་བར་རྒྱམ་ཚ་པི་པི་ལིང་།།ཙི་ཏྲ་ཀ་བཏབ་མཆེར་ཟགས་དམུ་ཆུ་སྐེམ།།གློ་ཟགས་སེ་འབྲུ་ལྔ་པས་ཕོ་བ་བཟུང་།།ཟངས་ཐལ་སྐེམས་བསྟེན་རྗེས་ལ་དྲུག་བདུན་བསྲེག།ཕོ་ལོང་ཟགས་དང་འཁྱིམས་ཆུ་ཟས་དྲོད་དང་།།ཐལ་སྦྱོར་བི་ཎྜྷའི་སྐེམས་སྦྱོར་བསྟེན་པར་བྱ།།ཤིང་ཀུན་ཙ་བྱ་སྒོག་སྐྱ་རྩ་བ་ལྔ།།སྨན་མར་འཇམ་རྩི་བཏང་བས་སྐེམས་གྲོགས་འགྱུར།།སྐྲན་ཟགས་འབྲས་གསུམ་ཚ་བ་གསུམ་པ་དང་།།བྱི་ཏང་ག་དང་ལྕགས་ཕྱེ་ཙི་ཏྲ་ཀ།ཐལ་སྨན་སྦྲང་དང་སྦྱར་ཏེ་བཏང་བར་བྱ།།ཐལ་སྦྱོར་རུས་སྦྱོར་བཤིག་སྐེམས་དུས་གཅིག་བྱེད།།རྒྱུ་རྡོལ་མི་འཚོ་གདོན་ཆུ་རིམ་གྲོས་བཅོས།།དུག་ལས་གྱུར་ན་སྐེམས་སྦྱོར་གཉེན་པོར་བསྟུན།།རླུང་མཁྲིས་བད་ཀན་གང་ཤས་ཆེ་བའི་ཆུ།།སྨན་དཔྱད་ཟས་སྤྱོད་དེ་ཡི་གཉེན་པོར་སྦྱར།།མི་ལྡོག་རྗེས་གཅོད་སྔོ་ངད་འཇུ་དཀའི་ཟས།།འཇིག་ཟས་རྟ་ཞོན་ཉལ་པོ་འགྲོ་འདུག་དང་།།རླན་གྲངས་ཟས་སྤྱོད་མི་འཕྲོད་ལོ་དུས་བསྲུང་།།སྐེམས་ཀྱི་སྨན་རྣམས་ནང་རེ་རྒྱུན་མི་བཅད།།བོང་ཤ་རྩ་བ་ལྔ་ཡི་སྨན་མར་དང་།།ད་བྱིད་སྐྱིན་གོར་ལུས་ཟུངས་གསོ་བར་བྱ།།དེ་ཡིས་འཆི་བདག་དམུ་ཆུ་ཟློག་པར་ངེས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གཅོང་ཆེན་དམུ་ཆུ་བཅོས་པའི་ལེའུ་སྟེ་བཅུ་པའོ།།།།